Izvor: Pixabay

Oko 30 odsto dece u Srbiji živi na ivici siromaštva, dok svako deseto dete živi u apsolutnom siromaštvu, saopštio je Unicef povodom 20. novembra, Svetskog dana deteta.

Po podacima te misije UN, 20 odsto dece u Srbiji nije primilo sve vakcine, a skoro trećina dece mlađe od pet godina nema odgovarajuću ishranu.

"Jedno od četvoro dece u Srbiji do druge godine života iskusilo je fizičko kažnjavanje, a više od 40 odsto iskusilo je nasilne metode disciplinovanja kod kuće, koji imaju negativan uticaj na njihovoj razvoj", naveo je Unicef.

Dodaje se da 50 odsto dece uzrasta od treće do pete godine života ne ide u vrtić, a da skoro trećina dece ispod pet godina nema ni tri dečje knjige u kući.

Unicef je naveo i da se skoro 60 odsto devojčica iz romskih naselja uda pre navršene 18. godine, za razliku od sedam odsto devojčica iz opšte populacije.